கீதா கிருஷ்ணன்குட்டி

**கீதா கிருஷ்ணன்குட்டி** (*Gita Krishnankutty*) கேரளாவைச் சேர்ந்த மலையாள-ஆங்கில மொழிபெயர்ப்பாளர் ஆவார். பல புகழ்பெற்ற மலையாளப் படங்களுக்கு வசன வரிகளையும் எழுதியுள்ளார். மொழிபெயர்ப்புக்கான சாகித்திய அகாதமி விருது, ஒட்டுமொத்த பங்களிப்புகளுக்கான கேரள சாகித்ய அகாதமி விருது மற்றும் மொழிபெயர்ப்பிற்கான குறுக்கெழுத்து புத்தக விருது உள்ளிட்ட பல விருதுகளைப் பெற்றுள்ளார்.

## வாழ்க்கை வரலாறு
கீதா கிருஷ்ணன்குட்டி எர்ணாகுளம் மாவட்டத்தில் ஆலுவா அருகே செங்கமநாடு நகரத்தில் பிறந்து வளர்ந்தார். பாலக்காட்டைச் சேர்ந்த இவரின் தந்தை, சென்னை மாகாணச் சேவையில் அலுவலராக இருந்தார். இவரின் தாயார் செங்கமநாட்டைச் சேர்ந்தவர். இவரின் தந்தையின் பணி மாறுதல் காரணமாக இவரது கல்வியை பல்வேறு இடங்களில் முடித்தார். உதகமண்டலம் மற்றும் குன்னூரில் படித்த பிறகு, இவர் கோழிக்கோட்டிலும் மூன்று ஆண்டுகள் படித்தார். அங்கே இவரின் தந்தை அங்குள்ள மாவட்ட மருத்துவமனையில் பணிபுரிந்தார்.

பத்தொன்பதாம் வயதில், இவர் திருமணம் செய்து கொண்டு சென்னையில் குடிபெயர்ந்தார். இவரின் கணவர் சென்னையில் இருதய மருத்துவராக இருந்தார். திருமணத்திற்குப் பிறகு தனது படிப்பை நிறுத்திவிட்டார். பின்னர், முப்பத்தேழு வயதிற்குப் பிறகு, மைசூர் பல்கலைக்கழகத்தில் ஆங்கில இலக்கியத்தில் முதுகலைப் பட்டம் பெற்றார். பின்னர் அதே பல்கலைக்கழகத்தில் ஒப்பீட்டு இலக்கியம் எனும் தலைப்பில் முனைவர் பட்டமும் பெற்றார். பிறகு, பிரெஞ்சு மொழியைப் படிக்க பிரெஞ்சு-இந்திய இலாப நோக்கற்ற சங்கமான *அலையன்ஸ் பிரான்சைஸ்* என்ற நிறுவனத்தில் சேர்ந்தார்.

## இலக்கிய வாழ்க்கை

### மொழிபெயர்ப்புகள்
உகாண்டாவைச் சேர்ந்த சூசி தாரு என்ற எழுத்தாளார் கீதாவுக்கு மொழிபெயர்ப்பு இலக்கியத்தை அறிமுகப்படுத்தினார். 'இந்தியாவில் பெண்கள் எழுதுதல்' என்ற இரண்டு தொகுதி புத்தகத்தை வெளியிட முடிவு செய்த சூசி தாரு, மலையாள எழுத்தாளர்கள் இராஜலட்சுமி மற்றும், லலிதாம்பிகா அந்தர்ஜனம் ஆகிய இருவரின் கதையையும் மொழிபெயர்க்க அனுப்பினார்.  மொழிபெயர்ப்பில் தனக்கு அதிக அனுபவம் இல்லை என்று கூறிய கீதாவிடம் சூசி தாரு திருத்தம் மற்றும் சரிபார்ப்பு ஆகியவற்றிற்கு உதவுமாறு கேட்டுக்கொண்டார். இவரது முதல் வெளியீட்டு படைப்பான *காஸ்ட் மீ அவுட் இஃப் யூ* வெளியானது. இந்த புத்தகத்தை  *ஸ்த்ரீ பப்ளிஷர்ஸ்* என்ற வெளியீட்டு நிறுவனம் கொல்கத்தாவிலும் மற்றும் அமெரிக்காவில் உள்ள *பெமினிஸ்ட் பிரஸ்* என்ற நிறுவனமும் வெளியிட்டன.

பின்னர் எம். டி. வாசுதேவன் நாயரின் *காலம்* என்ற நூல் அவரது அனுமதியின்றி மொழிபெயர்க்கப்பட்டு *விகாஸ் பப்ளிகேஷன்ஸ்* நிறுவனத்திற்கு அனுப்பப்பட்டது. ஆனால் அது மிகப் பெரியதாக இருப்பதாகக் கூறி அவர்கள் அதைத் திருப்பி அனுப்பி விட்டனர். பின்னர், *ஓரியண்ட் லாங்மேன்* நிறுவனம் எம். டி. வாசுதேவன் நாயரின்]] ஒரு புத்தகத்தை மொழிபெயர்க்க அனுமதி பெற்று கீதா அதை மொழிபெயர்த்தார். பின்னர், அவரது பல புகழ்பெற்ற நூல்களை கீதா மொழிபெயர்த்தார்.

### துணைத் தலைப்பு
கீதா திரைப்படத் துணைத் தலைப்புத் துறையிலும் பங்களித்துள்ளார். புனே திரைப்பட ஆவணக்காப்பகத்தின் இயக்குநராக இருந்த பி. கே. நாயர் துணைத் தலைப்பில் இவருக்கு ஆரம்பகால உதவியை வழங்கினார். காயத்ரி சாட்டர்ஜி இவருக்கு வசன வரிகளின் அடிப்படைகளை கற்றுக் கொடுத்தார். இராமு கரியத் இயக்கிய 'நீலக்குயில்', பு. பாஸ்கரன் இயக்கிய 'எஸ்தப்பன்', அரவிந்தனின்  'கும்மட்டி', ஜான் ஆபிரகாமின் ‘அம்மை அறியான்’ மற்றும் சியாமா பிரசாத்தின் 'அக்னிசாட்சி' உள்ளிட்ட பல மலையாளப் படங்களுக்கு துணைத் தலைப்புகளை வழங்கியுள்ளார்.

## விருதுகளும் கௌரவங்களும்

* *தெய்வத்தின் கண்* என்ற நூலின் மொழிபெயர்ப்புக்காக சாகித்திய அகாதமி விருது 1999 ஆம் ஆண்டில்  வழங்கப்பட்டது.
* ஒட்டுமொத்த பங்களிப்புகளுக்கான கேரள சாகித்ய அகாதமி விருது
* மொழிபெயர்ப்புக்கான குறுக்கெழுத்து புத்தக விருது 
* மொழிபெயர்ப்புக்கான அப்துல்லா நினைவு விருது 
* கதா விருது 

## மேற்கோள்கள்

பகுப்பு:21 ஆம் நூற்றாண்டு இந்தியப் பெண் எழுத்தாளர்கள்
பகுப்பு:கேரளப் பெண் எழுத்தாளர்கள்
பகுப்பு:வாழும் மக்கள்
பகுப்பு:கேரள சாகித்ய அகாடமி விருது பெற்றவர்கள்